મેં અર્પણ સંસ્થાનાં લગભગ 12 નાટકોનું સફળ દિગ્દર્શન કર્યું છે. મોટા ભાગના શોમાં રમેશભાઈ પાસે કંઈ જ બચત ન હોય, છતાંય 50મો શો આવે કે 100મો શો આવે, ઉજવણી કરવાની જ. વર્ષમાં બે-ત્રણ જમણવાર તો હોય જ. એમના સંઘર્ષમાં તેમના મિત્રો સુરેન્દ્રભાઈ બક્ષી, ધીરુભાઈ સંઘવી, જે. બી. પટેલ, સંજય પટેલ, શૈલેન્દ્રસિંહ બાપુ, અભિલાષ ઘોડા, કે. ડી. ઠક્કર, મેહુલ પંકજ પટેલ ખડે પગે ઊભા રહેતા. નહિતર કદાચ આજે અર્પણનું અસ્તિત્વ જ ન હોત! ખોટ ખાઈને કે નહિવત્ નફો લઈને 45-45 વર્ષ સુધી માત્ર રમેશ અમીન જ સંસ્થા ચલાવી શકે. તેમના તકલીફના દિવસોમાં તેમનો સાઢુભાઈ શૈલેશ મહેતા (હાલ અમેરિકા) પણ ખડે પગે ઊભો રહેતો જોયો છે. કળાકાર મિત્રો પણ તેમને ખૂબ ચાહતા. તેમને ત્યાં બેકસ્ટેજનું કામ કરતા મૂળજીભાઈ હવેલીવાલાનો જન્મદિવસ ધામધૂમથી ઊજવ્યો હતો. તેમની મૃત્યુતિથિ પ્રસંગે પણ કળાકારોને જમાડીને તેમને યાદ કર્યા હતા. બેકસ્ટેજ આર્ટિસ્ટના પ્રસંગને આ રીતે ઉજવનાર કદાચ આ એક જ વ્યક્તિ હશે.